Bryssel 10.10.2007

SEK(2007) 1280

KOMISSION YKSIKÖIDEN VALMISTELUASIAKIRJA Liite asiakirjaan KOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE SEKÄ ALUEIDEN KOMITEALLE

EU:n meripolitiikkaa koskeva strategia-asiakirja ja toimintasuunnitelma VAIKUTUSTEN ARVIOINNIN TIIVISTELMÄ {KOM(2007) 574 lopullinen}{KOM(2007) 575 lopullinen}{SEK(2007) 1278}{SEK(2007) 1279}{SEK(2007) 1283}

Tiivistelmä

Komissio hyväksyi kesäkuussa 2006 vihreän kirjan EU:n tulevasta meripolitiikasta. Vihreässä kirjassa todetaan merien ja valtamerien olevan EU:n taloudelle strategisesti merkittäviä. Siinä pidetään tärkeänä sen varmistamista, että tulevissa toimissa otetaan huomioon tarve säilyttää kilpailukyky samalla kun turvataan meriympäristö ja suojellaan niiden ihmisten hyvinvointia ja elinkeinoja, jotka ovat riippuvaisia meritaloudesta tai asuvat meren rannalla. Vihreää kirjaa seurasi vuoden kestänyt kuulemisprosessi, jonka aikana järjestettiin noin 230 tilaisuutta ja saatiin yli 490 kirjallista lausuntoa. Monet näistä kirjallisista lausunnoista, joita ovat laatineet jäsenvaltioiden hallitukset, teolliset ryhmittymät ja ympäristöjärjestöt, syntyivät nekin laajojen sisäisten kuulemisprosessien tuloksena.

Sidosryhmät ovat ylivoimaisesti sitä mieltä, että EU:n meriä ja valtameriä koskeva politiikka ei voi enää perustua erillisiin, toisistaan täysin irrallisiin alakohtaisiin politiikkoihin. Päätöksenteko on hidasta, mahdollisia synergioita ei hyödynnetä eikä kenelläkään ole selviä valtuuksia ratkaista alojen välisiä ristiriitatilanteita, käsitellä kumulatiivisia vaikutuksia tai tarkastella laajempaa kokonaisuutta. EU:n kauppaa ja sen satamien kilpailukykyä uhkaa etanan vauhdilla etenevä suunnitteluprosessi, maalla ja merellä tapahtuvien toimintojen voimaperäinen ja kiihtyvä kasvu vaarantaa meriympäristön, ja eurooppalaiset luopuvat mereen liittyvistä ammateista. Tiedot, jotka on kerätty meriympäristön tilasta, merellä tapahtuvasta ihmisen toiminnasta ja rannikkotalouden tilasta, ovat hajanaisia ja valtaosaltaan saavuttamattomissa ja eri viranomaiset, jotka vastaavat mertemme suojelusta pilaantumiselta, laittomalta kalastukselta ja salakuljetukselta, kehittävät toisistaan riippumatta samankaltaisia järjestelmiä sääntöjenvastaisen toiminnan havaitsemiseksi ja tunnistamiseksi.

Komissio on ottanut huomioon nämä vastaukset ja ehdottanut niiden perusteella kokonaisvaltaista meripolitiikkaa, jolla on seuraavat tavoitteet: (1) merten ja valtamerten kestävän käytön maksimointi, (2) meripolitiikan osaamis- ja innovaatiokannan perustaminen, (3) mahdollisimman hyvän elämänlaadun turvaaminen rannikkoalueilla, (4) EU:n johtavan aseman vahvistaminen kansainvälisissä meriasioissa sekä (5) EU:n merialan näkyvyyden parantaminen.

Lyhyellä aikavälillä komissio aikoo saavuttaa tavoitteensa luomalla ensinnäkin hallintopuitteet, joissa yhtenäistä lähestymistapaa sovelletaan, ja toiseksi ottamalla käyttöön horisontaaliset ja monialaiset yhdennetyn politiikan toteuttamisvälineet. Komissio aikoo perustaa sisäisen toiminnon, jonka tehtävänä on parantaa meriasioita koskevien alakohtaisten aloitteiden koordinointia. Lisäksi toimintasuunnitelmassa luetellaan joukko konkreettisia hankkeita, jotka ovat ensimmäiset askeleet kohti yhdenmukaisempaa ja yhtenäisempää EU:n meripolitiikkaa.

Vuoden 2008 loppuun mennessä on tarkoitus saavuttaa seuraavia hyötyjä: eri politiikanlohkot ja alat tulevat tietoisemmiksi toisistaan; alakohtaisten hankkeiden mahdolliset ristiriidat huomataan varhaisessa vaiheessa; synergioita hyödynnetään; alueiden välillä vaihdetaan nopeammin ajatuksia hyvistä käytänteistä; voidaan luottaa yhä enemmän siihen, että yksittäiset alakohtaiset politiikat perustuvat parhaaseen saatavilla olevaan tietoon merialasta; ja yksittäisten ihmisten ja eturyhmien mahdollisuudet saada äänensä kuuluville lisääntyvät.

Meriä koskevaan tietoon ja aluesuunnitteluun sekä merivalvontaan liittyvistä alustavista toimista ei koidu heti hyötyä, vaan ensin on toteutettava muita toimia. Mahdollisten hyötyjen runsaus oikeuttaa kuitenkin vaatimattomat kustannukset. Toimista on seuraavia pitkän aikavälin etuja: helposti saatavilla olevaan tietoon perustuvat lisäarvolliset kaupalliset palvelut kehittyvät nopeammin; julkisten laitosten, kuten eurooppalaisten merentutkimuslaboratorioiden ja akateemisten laitosten tehokkuus lisääntyy; maailmanlaajuisesta ympäristönmuutoksesta vallitseva tämänhetkinen epävarmuus vähenee merkittävästi; nykyiset hajanaiset, lyhytkestoiset tietojen saatavuutta koskevat hankkeet yhdistetään; säännöt merialueita koskevista oikeuksista ja rajoituksista selkiintyvät; rajat ylittävien suunnittelukysymysten ratkaiseminen helpottuu; nykyisten raportointi- ja valvontaresurssien käyttö tehostuu ja tulevaisuudessa voi olla mahdollista hyödyntää samoja, yhteisomistuksessa olevia valvontaresursseja.

Politiikanlohkojen koordinoinnista ja kollektiivisesta oppimisesta saatavilla lyhyen aikavälin hyödyillä ja mahdollisilla pidemmän aikavälin hyödyillä, joita voi koitua alustavista toimista, on myönteinen vaikutus meripolitiikan päätavoitteisiin: merten ja valtamerten kestävän käytön maksimointiin, meripolitiikan osaamis- ja innovaatiokannan perustamiseen, elämänlaadun parantamiseen rannikkoalueilla, EU:n johtavan aseman vahvistamiseen kansainvälisissä meriasioissa sekä EU:n merialan näkyvyyden parantamiseen.